ไอแบงก์รื้อแผนสินเชื่อใหม่
ท่ามกลางความปั่นป่วนของธนาคารอิสลามแห่งประเทศไทย(ไอแบงก์) หลังจากที่ ธีรศักดิ์สุวรรณยศ ลุกออกจากเก้าอี้ปัญหาหนี้เสียก็ปะทุขึ้น และเมื่อส่งไม้ต่อ ให้ธานินทร์ อังสุวรังษี เข้ามาบริหารงานได้มีการรื้อแผนธุรกิจใหม่รวมทั้งเปลี่ยนโครงสร้างการบริหารงาน การอนุมัติสินเชื่อใหม่ ทำให้สร้างแรงสั่นสะเทือนทั้งองค์กร จนทำให้พนักงานบางกลุ่มออกมาประท้วง
15 ก.พ. 2556

ท่ามกลางความปั่นป่วนของธนาคารอิสลามแห่งประเทศไทย(ไอแบงก์) หลังจากที่ ธีรศักดิ์สุวรรณยศ ลุกออกจากเก้าอี้ปัญหาหนี้เสียก็ปะทุขึ้น และเมื่อส่งไม้ต่อ ให้ธานินทร์ อังสุวรังษี เข้ามาบริหารงานได้มีการรื้อแผนธุรกิจใหม่รวมทั้งเปลี่ยนโครงสร้างการบริหารงาน การอนุมัติสินเชื่อใหม่ ทำให้สร้างแรงสั่นสะเทือนทั้งองค์กร จนทำให้พนักงานบางกลุ่มออกมาประท้วง
ธานินทร์ ผู้จัดการไอแบงก์ คนปัจจุบัน กล่าวว่า ภายหลังจากที่เข้ารับตำแหน่งได้มีการทบทวนแผนการดำเนินงานของธนาคารใหม่ โดยจะมุ่งเน้นกลุ่มลูกค้าที่เป็นชาวมุสลิมและทำธุรกรรมการเงินที่ถูกต้องตามหลักชะรีอะฮ์ จากนโยบายเดิมที่มีการปล่อยสินเชื่อกับบุคคลทั่วไป รวมทั้งได้ลดสัดส่วนการปล่อยสินเชื่อรายใหญ่ หันมาปล่อยสินเชื่อรายย่อยแทน โดยในปีนี้ธนาคารตั้งเป้าหมายสินเชื่อและเงินฝากไม่เติบโต ซึ่งจะประคองฐานทั้งเงินฝากและสินเชื่อให้อยู่ระดับเดิม คือ 1.2 แสนล้านบาท ในขณะเดียวกันต้องเร่งแก้ไขปัญหาหนี้เสีย 3.9 หมื่นล้านบาท รวมทั้งอยู่ระหว่างการรอเงินเพิ่มทุนจากกระทรวงการคลัง 
สำหรับแผน 5 ปี (2556-2560)ได้เพิ่มสัดส่วนการปล่อยกู้รายย่อยมากขึ้นและเน้นกลุ่มลูกค้ามุสลิม โดยในปี 2556 จะเพิ่มสัดส่วนการปล่อยสินเชื่อรายย่อยจาก 27% เป็น 30%ในปี 2557 สัดส่วนสินเชื่อรายย่อยเพิ่ม 40% และในปี 2558-2560 จะมีสัดส่วนการปล่อยสินเชื่อรายย่อย 50% และสินเชื่อรายใหญ่จะรักษาระดับไม่เกิน 25% 
ด้านการบริหารต้นทุนต่อกำไรจะให้ได้สัดส่วน 50-60% ค่าเฉลี่ยการบริหารสินทรัพย์ 2% และเพิ่มเป้าหมายรายได้ค่าธรรมเนียมเพิ่มขึ้น 50% ของรายได้ทั้งหมด
นอกจากนี้ ธนาคารมีแผนลดค่าใช้จ่าย โดยมีเป้าหมายปรับลดให้เท่ากับธนาคารพาณิชย์ขนาดเดียวกัน คือ อัตราส่วนต้นทุนรายได้อยู่ที่ 50-60% และค่าบริการจัดการสินทรัพย์เฉลี่ยอยู่ที่ 2% 
ขณะเดียวกันจะทบทวนการเปิดสาขาใหม่ที่ปัจจุบันมีสาขา 107 แห่ง โดยสาขาที่มีค่าใช้จ่ายสูงไม่คุ้มค่าใช้จ่าย หรือไม่มีกำไรอาจจะปิดสาขา และย้ายสาขามายังที่เป็นแหล่งชุมชนของชาวมุสลิมแทน และทบทวนค่าใช้จ่ายที่ไม่จำเป็น ปรับลดพนักงานให้เหมาะสม รวมทั้งจะเข้าทบทวนการเข้าไปลงทุนในบริษัทในเครือที่ไม่เอื้อประโยชน์กับธนาคาร
ธานินทร์ กล่าวว่า ธนาคารยังได้ปรับโครงสร้างการอนุมัติสินเชื่อใหม่เพื่อป้องกันความเสี่ยง โดยเพิ่มสายงานยุทธศาสตร์องค์กรและบริหารคุณภาพสินเชื่อ การประเมินและควบคุมความเสี่ยง รวมถึงเปลี่ยนหลักเกณฑ์การพิจารณาสินเชื่อจากการประเมินราคาหลักทรัพย์ มาเป็นพิจารณาจากกระแสเงินสดแทน
“ธนาคารต้องมาทบทวนวิสัยทัศน์และวัตถุประสงค์การจัดตั้งไอแบงก์ขึ้นมา โดยมุ่งเน้นการสร้างโอกาสให้ลูกค้ารายย่อยให้เข้าถึงแหล่งเงินทุนและบริหารทางการเงินที่ต้องตามหลักชะรีอะฮ์ เนื่องจากกลุ่มลูกค้าชาวมุสลิมซึ่งไม่ค่อยมีทางเลือกการเข้าถึงสินเชื่อ หรือการบริการทางการเงินมากนัก ในขณะที่กลุ่มลูกค้าทั่วไปซึ่งมีโอกาสหรือทางเลือกที่จะใช้บริการสินเชื่อจากธนาคารพาณิชย์อื่นๆ ได้มาก